Spiro (Llambi) Pasku

__NOINDEX__

Spiro (Llambi) Pasku (1940-1990). Deputet i rrethit të Vlorës në Legjislaturën e X-të të Kuvendit Popullor (1982-1986), punonjës në sektorin e bujqësisë dhe specialist i Zooteknisë. 

Lindi në Vlorë, ku përfundoi arsimin tetëvjeçar, ndërsa arsimin e mesëm e kreu pranë Shkollës së Mesme Bujqësore, Kamzë-Tiranë. Në vitet 1957-62 përfundoi me sukses studimet 5-vjeçare në Institutin e Lartë Bujqësor, në degën e Agro-Zooteknisë.

 Detyrat zyrtare 
Pas diplomimit, u emërua si specialist e më tej, si Kryetar i kooperativës bujqësore Drashovicë-Vlorë [1970-1974]. Në vitin 1974 u transferua në detyrën e Kryetarit të kooperativës së bashkuar të Armenit, detyrë të cilën e kreu deri në vitin 1977, vit në të cilin u emërua përgjegjës i seksionit të Bujqësisë, pranë Komitetit Ekzekutiv të Këshillit Popullor të rrethit të Vlorës. Me përvojë të konsiderueshme në terrenin praktik të bujqësisë, tre vjet më pas, në vitin 1980, u largua për t’u rikthyer sërish në detyrën e Kryetarit të njërës prej ekonomive më të mëdha bujqësore të rrethit, në kooperativën e tipit të lartë Novoselë. Këtë detyrë e kreu deri në vitin 1986, kur për shkak të një sëmundjeje kronike, u detyrua të tërhiqej.

 Kontributi në punë e shoqëri 
Aftësitë e Spiros u shfaqën qysh në shkollë, kur ai u atashua pranë ekipit të specialistëve bullgarë dhe mori pjesë me sukses në eksperimentimet për hibridizimin e domates, realizuar për herë të parë në vendin tonë, pranë ndërmarrjes bujqësore Sukth-Durrës. 

I karakterizuar nga një profesionalizëm i lartë dhe nga një vizion i veçantë në punën e tij, kudo ku punoi, ai u përpoq me devotshmëri për përmirësimin e prodhimeve bujqësore e blegtorale, duke shprehur vazhdimisht shqetësimin për rritjen ulët të të ardhurave të anëtarëve të kooperativave bujqësore. Ishte një njohës i shkëlqyer i çështjeve të bujqësisë e blegtorisë në të gjithë rrethin e Vlorës dhe njëkohësisht, gëzonte kurajon të shprehte hapur shqetësimet dhe problemet që haste ky sektor në atë kohë. Me mbështetjen e ekipeve drejtuese dhe specialistëve të kooperativave ku punoi, ndërmori nisma dhe u përpoq të vinte në jetë disa reforma dhe novacione, të cilat sidoqoftë, nuk arritën të kapërcenin kufizimet që buronin nga një ekonomi bujqësore e tipit socialist. Disa nga idetë dhe arritjet e punës së tij, i pasqyroi përmes artikujve të botuar në revistën profesionale të kohës “Bujqësia Socialiste”, në gazetën e përditshme lokale “Zëri i Vlorës”, si dhe përmes intervistave televizive në Radio-Televizionin shqiptar.  

Spiroja njihej si njeri i thjeshtë dhe i paprivilegjuar, me shpirt krijues e progresiv, me dashuri për njeriun punëtor, si dhe me gatishmërinë e rrallë për të ndihmuar njerëzit në nevojë. Prandaj, ai gëzonte  një respekt dhe nderim të veçantë në shoqëri. Për arritjet në punë, u dekorua disa herë nga Presidiumi i Kuvendit Popullor. 

Në vitin 1990, u nda nga jeta në moshë të re, nga një sëmundje kronike, e cila për kohën, ishte e pakurueshme në vendin tonë.

 Referimet 
Bujar Leskaj, Përfaqësuesit e Vlorës në Kuvendin e Shqipërisë (1912-2009), Tiranë, 2009